text: V I I.
  Sequitur ex eo uni familiae, & in ea proximus singulis ad principatum sic quaesito jure, principatum non in patrimonio, dominio aut proprietate principis esse; sed jure quasi quodam usufructuario, vel potius tanquam Administratorem possidere: principem proinde de eo, contra quam fit & licet in haereditariis regnis, sive per ultimam voluntatem, sive per contractum & commercium inter vivos disponere, eive, cui velit, cedere, tradere, vel relinquere, aut in partes secare & discerpere, & in-ter liberos agnatosve, aut alios dividere, denique vendere, alienare, aut legare pro lubitu, imo, ipsa principali stirpe forte deficiente, regni haeredem testamento scribere non posse, sed potius populo, aut ejus proceribus, jus competere per novam electionem Reipub. de successore prospiciendi. Namque successio haec non jure haereditario, sed sanguinis nititur; non ex dispositione ejus, cui succeditur, sed legis & consuetudinis, vi pacti & primae concessionis proximo cuique debita.